**Vremenska vizuelna selekcija: Endogeni i egzogeni faktori**

Zorana Zupan

Institut za psihologiju, Filozofski fakultet, Univerzitet u Beogradu

Vremenska vizuelna selekcija je sposobnost gde vizuelna pažnja može da bude usmeravana i u prostoru i u vremenu (Watson & Humphreys, 1997). Vremenska vizuelna selekcija se ispituje kroz zadatak vizuelne pretrage u kome su se jedna grupa distraktora prikazuje pre druge grupe. Na taj način, vizuelna pretraga postaje brža i efikasnija, tako što se stari, već vidjeni distraktori mogu ignorisati. Ovaj efekat poznat je i kao “prednost prikazivanja” i najviše je zasnovan na upotrebi viših kognitivnih resursa, odnosno na inhibiciji „odozgo na dole“. U ovom izlaganju, predstaviću niz eksperimenata koji ispituju endogene i egzogene faktore koji utiču na ovu sposobnost, odnosno na njen inhibitorni mehanizam. Najpre ću izložiti eksperimente koji se tiču faktora koji mogu uticati na unutrašnju, endogenu kontrolu vremenske vizuelne selekcije. Ukoliko je vremenska vizuelna selekcija zasnovana na višim kognitivnim procesima, u kojoj meri je ona pod kontrolom posmatrača? Da li posmatrači mogu da voljno „isključe“ inhibiciju distraktora ukoliko uslovi u vizuelnom okruženju ne dozvoljavaju njenu primenu i poboljšanje vizuelne pretrage? Takodje, ispitaćemo upotrebu ove sposobnosti i u uslovima u kojima je vizuelna pretraga dovoljno laka i brza da njena primena nije neophodna. Drugo pitanje će se odnositi na uticaj spoljašnjih faktora na efikasnost i kapacitet vremenske vizuelne selekcije, odnosno na mogućnost primene njenog inhibitornog mehanizma. Spoljašnji, egzogeni faktori koji mogu uticati na vremensku vizuelnu selekciju biće ispitani kroz kompleksne, perceptivno grupisane stimuluse koji u jednom slučaju formiraju a u drugom ne formiraju iluzorne konture. Na kraju, razmotrićemo uslove u kojima je vremenska vizuelna selekcija primenljiva kao i uslove koji ograničavaju njenu upotrebu.

*Ključne reči*: Vizuelna pažnja, vizuelna pretraga, inhibicija, efekat prikazivanja, vremenska vizuelna selekcija